KURZUS: Közlekedés-gazdaságtan I.

MODUL: Előszó

Általános tanulási útmutató

| A Közlekedés-gazdaságtan két félévre tervezett stúdium. A jelen kurzus tananyaga -első féléve a közlekedésgazdaságtan mint ágazati gazdaságtan tárgyával, általános kérdéseivel, vizsgálati módszereivel foglalkozik. Elemzi a közlekedés gazdasági helyét, szerepét a közlekedési rendszerek strukturális kérdéseit, foglalkozik a közlekedési munkamegosztás, és együttműködés közlekedés-gazdasági kérdésivel. Összefoglalja a gazdaságossági vizsgálatok általános módszertanát valamint a gazdaságosság, eredményesség mértékfogalmait, azok sajátosságait a közlekedésben.
A tantervi környezetet illetően a tantárgy elméleti anyaga a Közgazdaságtan, a Statisztika, a Szervezéstan tantárgyak anyagára épít, természetesen kellő matematikai és számítástechnikai ismereteket feltételezve. Szoros, egymást kiegészítő kapcsolatban van a Közlekedési üzemtan és a Közlekedési kereskedelem technológiája tantárgyakkal és összefoglalja az egyes szakirányok üzemgazdaságtani tantárgyainak alapozó ismeretanyagát.
A kurzus tananyagát, a már megszokott módon modulokra illetve leckékre bontottuk. Javasoljuk, hogy az egyes leckék tananyagának a feldolgozását először a tanulási útmutatók alapján próbálja áttekinteni.
Az útmutató tartalmazza azokat a fogalmakat, összefüggéseket, amelyek a lecke megértéséhez, a tananyag elsajátításához szükségesek. Célszerű először ezeket átnézni, jelentésüket, értelmüket tisztázni. Majd olvassa el gondosan a leckét, jegyzeteljen egy erre a célra szánt füzetbe. Gyűjtse össze a kétkedéseit, bizonytalanságait, fogalmazza meg kérdéseit!
Ezek egy részére további tanulással, a szakirodalom tanulmányozásával önmaga is választ talál, illetve vesse fel tutorának. Együtt, közösen biztos megtalálják rá a megoldást.
Az útmutatóban szereplő tevékenységek, követelmények pontosan jelzik a tananyag súlyponti részeit. A leckevégi, és a modulzáró önellenőrző kérdések helyes megválaszolása, pedig biztosítéka, hogy a vizsgán is eredményes teljesítményt nyújtson.
A kurzus tananyagának feldolgozásához sok sikert kívánunk!
a Szerzők